《吕成公》
宋代·岳珂

治粹于隆古，元凯之懿，根于笃诚。世泽未倾，英髦代兴。

非不卓荦，绝乎径庭。而斯道之正，独未有以韦平之家，而继孟荀之鸣者。

岂天心之昌我朝，固得其人而后行耶。儒服独立，出于簪缨。

百圣微言，阐我金籯。使万世而下，洙泗有所系，伊濂有所承。

正传未坠而迄续，绝学将晦而复明。所谓派徐历许，沿申溯荣。

篑覆基峙，源澄流清。殆匪一日之积，偶然而生。至于道以身立，忠以死争。

斡泰否之机，开剥复之萌。其昆弟刚毅之操，家庭讲贯之精，又何其集义之不馁，而为人之难能也。

我读五帖，言言典型。文史潘吴，诗书邵程。望群贤于忠谠，验本体于宽平。

则虽小而见诸简牍之接物，亦奚以异于埙篪之同声。

晻若前陈，如龟之明。仁远德輶，欲举曷胜。于戏二难，古谁与京。

倡与和与，展也其成。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。